Rafael Nadal haak af in Spanje | Netwerk24
22 Oktober 2019 05:57
ATPTour.com berig die koning en koningin van Spanje, Juan Carlos en Sofia, was onder die bekendes wat die bruilof bygewoon het.
Die uiters private seremonie is in die La Fortaleza-fort gehou en die ongeveer 350 gaste kon slegs deur hul motorvensters gesien word soos wat hulle by die fort aangekom het.
Twee van Nadal se bekende ooms, sy voormalige afrigter van baie jare, Toni, en Miguel Ángel, voormalige sokkerspeler van Barcelona en die Spaanse nasionale span, het glo saam met 'n groter groep vanaf Nadal se tennisakademie in sy geboortedorp, Manacor, na die verrigtinge gereis.
Ander Spaanse tennissterre soos Feliciano Lopez, David Ferrer en Juan Monaco was ook daar, so ook die Switserse horlosiemaker Richard Mille, die sanger Enrique Iglesias, die NBA-ster Pau Gasol en sokkerlegende Iker Casillas.
Nadal het 'n foto van die toneel gedeel voordat die seremonie later sou begin.
Die bekende ontwerper Rosa Clara het op sosiale media bevestig dat sy vir Perelló se trourok verantwoordelik is en dit as 'n "haute couture-ontwerp met voortreflike skoon lyne" beskryf.
Nadal is die wenner van 19 Grand Slam-titels, slegs een minder as sy grootste teenstander, die 38-jarige Switser Roger Federer.
Hy het in totaal 85 enkelspeltitels verower, op vier die meeste in die geskiedenis van die spel, en het gesamentlik 196 weke boaan die wêreldranglys deurgebring.